
Анълатма. Макъаледе И.Гаспринский тарафындан 1880 сенелерининъ 
башында ишленген «усул-и-джедит» методикасыны къырымтатар мектепле- 
ринде теджрибе этильгени косьтерильмекте. Ишбу усулнынъ Идиль бою, Кав- 
каз, Орта Асия, Тюркие, Иран, Хиндистан ве дигер виляетлерге таркъалгъаны 
ачыкъланмакъта. «Усул-и-джедит» ве дигер ыслахлар (реформалар) башлан- 
гъыч мектеплериндеки тасильнинъ сыфаты ве динамикасына эткиси тариф- 
ленмекте. Бир сыра сийрек менбаларгъа эсасланаракъ, Гаспринскийнинъ бу 
меселеде шахсий арекетлери ве чабаламалары козьден кечирильмекте. 

Анахтар сёзлер. Гаспринский ве «усул-и-джедит», ХІХ асырнынъ сонъу 
ве ХХ асырнынъ башындаки мусульман мектеплери, башлангъыч мекте- 
плерде ыслах меселелери. 


Белли ки, Гаспринский газетаджылыкъ фаалиетини чешит варакъалардан 
(листки) башлап, «Терджиман»нынъ нешрине кечеркен, кенди дикъкъатыны 
энъ-эввеля ичтимаиет, тасиль, дин ве илим меселелерине айыргъандыр. 

Къырымда къырымтатар халкъынынъ омрюнде нелер корюнмекте, не- 
лер олып кечмекте, насыл къайгъы ве къасеветлер, насыл севинчлер, насыл 
ынтылмалар, арзулар, арекетлер булунмакъта. Иште, буларнынъ чокъусы 
газетте акс этильмелери ве айдынлатылмаларынен берабер, макъсаткярлы 
шекильде миллетнинъ ёнельме тарафыны, ёлуны, анги меселелерге зияде 
янтаймакъ керек олдугъыны кучьлю ве гъает истидатлы бир мухбир, языджы 
ве сиясетчи оларакъ косьтермеге огъраша. 

Къою динджилик ве мутаассиплик шараитинде къалмакънынъ хавфыны 
ачыкъ-айдын корип, башта бир бала тасилининъ даа эльверишли, даа керек- 


118 


Гаспринский ве «усул-и-джедит» 


ли тарафларыны кенди мантыкъ кучю ве теджрибесинен чокъ саде хабер- 
лерде, окъуйыджынынъ башына, фикрине мусаллат олмадан, сывышыкъсыз, 
япышкъанлыкъсыз айдынлата. «Терджиман»нынъ янъычыкъ чыкъып баш- 
лагъан номерлеринде мектеп тасилининъ илери нокъталарына бойле ше- 
кильде дикъкъат чеке. 1883 сенеси Дерекой варлыларындан Мустафа Аме- 
товнынъ химаесинде булунгъан русча-татарджа мектеп хусусында тарифле- 
ерек, кенди ишине джан куйдюрген Али мырза Булгаковнынъ оджалыгъына 
дикъкъат айыра [15]. 

Тек бойле мектеплер хаят къазана билир — дей Гаспринский. Чюнки олар, 
бир тарафтан, шеэрде ве шеэр янында булунмакъталар. Дигер тарафтан, 
оларда тешкиль этильген окъув эснасы бам-башкъадыр. Гузельдже дестек 
корьген мектеплернинъ оджалары ве талебелери исе, баягъы муваффакъи- 
етли олмакъ икътидарындалар. Меселя, 1897 сенесининъ декабринде Акъ- 
месджит татар мектебининъ оджа ве талебелери Багъчасарайгъа келип, бу 
ердеки сахнада эки кунь девамында кенди оркестрининъ музыкадаки унерле- 
рини ве сахна оюнларындаки истидатларыны косьтерген эдилер ки, Гасприн- 
скийнинъ тарифлемесине коре, джемаатнынъ хошгонъюллиги ве гурьдели 
алгъышларыны къазандылар. Ишбу мектеп аслында мешхур Исмаил Мырза 
Муфтизаденинъ химаеси ве василигинде булундыгъындан, маддий дурумы 
эртарафлама мукеммель эди. Атта керек олгъанда, Муфтизаде мектепнинъ 
азбарыны кенишлетмек ичюн 5 000 (беш бинъ!!!) рублеге къоншу азбарны 
сатын алып бере. Айны мектеп талебелери ве оджалары 1898 сенеси май- 
ыс 5-те акъшам кене тренле Багъчасарайгъа келип бир чокъ ерли талебелер 
тарафындан вокзалда къаршыланып бир къач юз киши гурухында кельген 
мусафирлерни Хансарайда айрылгъан махсус одаларда ерлештирдилер. Бу 
буюк гурух шеэрдеки Базар сокъагъындан оркестро чалдырып кечеркен, 
ерли халкъ узерине кучьлю тесирлер быракътылар. Экинджи куню Акъмес- 
джит татар мектеби талебелерининъ шерефине Багъчасарай сокъакълары 
байракъларле яраштырылып, акъшам исе иллюминацияларле ярыкълатыл- 
ды, Хансарай багъчасында талебелернинъ оркестро концерти алтында шенъ- 
ленме тёрени тешкиль этильди. Бу акъшамки шенъленмеде бир къач бинъ 
татар халкъы булунмакъта эди. 7-нджи майыс куню исе, Акъмесджит татар 
мектеби талебелери Багъчасарай шеэр управа заласында яшлар ичюн орке- 
стро концерти ве данс тешкиль эттилер. Къырымнынъ белли адамларындан 
сайгъыдегер Сейид бей Булгаков Акъмесджит татар мектеби талебелерини, 
шу арада, Кок-Козьге сейяхаты ичюн керекли микъдарда файтонлар айыр- 
гъандыр...[19]. Ама кой мектеплерининъ алы исе, чокъ фена... Бильгенимиз 
киби, о заманларда кой мектеплеринде чокъусы тек Къуран-ы-Керимни окъ- 
умагъа огретип, талебелер дерсте атта яшына коре айырылмай эдилер. Аде- 
тен, кой оджасы буюкче эвден бир ода киралап, шу одагъа бир къач саатке 
бир гурух кой балаларыны топлап, чокъ саде шекильде окъумакъ-язмакъны 

огрете. Иште, бу ода кой мектеби сайылмакъта эди. Талебелерни тертип ве 
низамгъа чекмек ичюн ода диварында бир де фалакъа («джеза алети») асы- 
лып, окъувнынъ «джиддийлигини» анълатмакъта эди. Унлю шаиримиз Амди 
Гирайбай эски татар мектебинен багълы къыскъа бир пьесасынынъ ремар- 
касында кой мектебининъ левхасыны бойле косьтермекте: «Эски усул бир 
татар мектеби. Балалар алчакъ ралечиклернинъ башында тиз чёкюп отура- 
лар. Оджа (абла) тёрде, миндернинъ усьтюнде, багъдаш къурулып отура, къо- 
лунда узун бир чубукъ тута». Окъув эснасында талебелерден Менъли Айше 
азырлагъан сабагъыны (дерсини) окъуй: «Элиф»ни усьтюн «э», «элиф»ни 
эсре «и», «элиф»ни отьрю «у»; «бе» усьтюн «бе», «бе» эсре «би», «бе» оть- 
рю «бу»...[25, с. 26-27]. Классик языджыларымыздан Джемиль Керменчик- 
ли исе, озю окъугъан эски мектеплердеки вазиетни бойле хатырлай эди: «Бу 
мектеплерде биринджи куню «Рабби ессир веля туассир Рабби теммим биль- 
хайыр» дуасы иле дерс башланыр, бир хафта зарфында 29 харф ве бу харфле- 
рин хэр дюрлю хареке (диакр. знак) иле сурет-и-телляфузлары (айтылышла- 
ры) ве мюмарисе (алышкъанлыкъ) ерине агъыздан оларакъ эбджет (янычыкъ 
башлагъан) Сюбханнынъ (Аллахнынъ)... ильтихакъ (къавушма), салаватлар, 
эманет ве къунут (ятсы намазындан сонъраки) дуасы окъуныр ве бунынъле 
биринджи китап икмаль идилирди (тамамланырды). Бундан сонъра сырасыле 
эджа, суре, хафтийэк (абдийик) ве Къуран-ы-азым-уш-шан окъунырды. Хэр 
шейде олдугъы киби, талим ве тедрисиеде де биринджи адым сайылан би- 
ринджи китап бираз кучь олмакъ иджаб идеркен, бу къадар муваффакъиетле 
огренильдиги халда, юзюнден Къураны окъуя бильмек ичюн хич олмазсе, 4 
— 5 сене мектебе девам итмек иджаб идиюрды...» [27]. Яни къою схоластик 
шеклинде дерс кечирильген бу ве бойле мектеплерни Гаспринский «имкян- 
сыз» сыфатында танымакъта эди. Экинджи тарафтан, 6 (алты!!!) яшындаки 
къызчыкъ Амиде-Шерфе Мустафа-Нури къызы Къуран-ы-Керимни башын- 
дан сонъунаджа эзберлеп 1896 сенеси ноябрь 1-де (джума куню) Ялта джа- 
мисинде джемаат огюнде имтихан бергенине не демели...[24] 

Балагъа бильги ве тербие бермек чокъ хоранталарнынъ истеги ве бельки 
арзусы олса да, икътисадий дурум ве адетен бунъа акъча масраф этмек исте- 
ги де ёкъ эди. Шунынъ ичюн кой оджаларынынъ къазанчлары сонъ дередже 
аз эди ки, Гаспринский бунынъ узеринде айрыджа токъталып, вазиетнинъ 
не дередже мушкюль ве фена олдугъыны газет неширининъ энъ башындан 
анълатып кельгендир. «Татар оджасындан даха аз маашлы олгъан меслек дю- 
ньяда вармы?» деп суаль къоя Гаспринский. Аят мердивенининъ энъ алчакъ 
басамагъында булунгъан татар оджасынынъ факъирлиги, аят джиэтинден эр 
заман бастырылдыгъы ве боюндырыкъ чекиджилиги хусусында аджджы- 
аджджы фикирлер юрьсетмекте [18]. 

by сой къайгъыджанлыкъ ве систематик суретте сухбет Be анълатмалар, 
риджалар, илтимаслар, ялварувлар, лемслер, хатырлатмалар яваш-яваш, ниа- 

ет, Гаспринскийни озь макъсадына якъынлаштырмакъта эдилер. 1884 сенеси 
Кефе больгесиндеки Кок-Таш коюнде девлет дестеги ве джемаатнынъ къол- 
тутувынен окъув юрту ачылдыкъта, Гаспринскийнинъ алгьышлары айры бир 
макъалеге чевриле [15]. Шу окъув юртунынъ ачылышында 33 татар талебеси 
хазыр булунмакъта ве оларнынъ эбевейнлери (ана-бабалары) мектеп одалары 
ве оларнынъ якъарлыкъ Be ысытма меселелерини кенди боюнларына алмагъа 
ваад эткенлери, Кок-Таш мектебининъ гузель чалышмасы ичюн Сулейман, 
Сеитша мырзалар, Осман Ширинский ве Исмаил агъа Челебиев 150 рубле 
айыргъанлары ве Сулейман мырза айры оларакъ кендисинден 50 рубле ве 
мектеп ичюн озь мескенинден одалар айыраджагъы хабер этильмекте. Бу 
ерде берильген паранынъ кучюни козь огюне кетирмек ичюн сёйлемели ки, о 
заманда фабрикада чалышкъан ишчининъ орта айлыгъы 30 кумюш эди. 

Оджанынъ айлыгъы меселеси Гаспринский тарафындан бутюн кескинли- 
ги ве аджджысынен мейдангъа чыкъарылгъан сонъ, базы ерлерде джемаат 
«уянаракъ» бу меселеге джиддиетле янашмагъа огъраша. Меселя, Ялта уез- 
дининъ Дерекоюнде 1890 сенеси янъы мектеп ачылдыгъы заман, Риза Эфен- 
ди адлы оджагъа джемаат бир айда 60 (алтмыш!) рубле мааш тайин эте. Эм 
бу мектепте дерслер янъы усулле, яни «усул-и-джедит» эсасында кечирилед- 
жеги ве бойле исляхатлар /исляхат/ (реформалар) Къырым медреселерине де 
кечеджеги хусусында умют беслене [1]. 

Чокъкъа бармай медресе исляхынынъ меселелери янъыдан котериле. 
Аслында Гаспринский «Терджиман» нешрининъ энъ башында бу месе- 
леге, яни медресе исляхына, айрыджа дикъкъат айыра эди. 1885 сенеси 
«Зынджырлы»нынъ шерефли тарихи ве земаневий гъарибан алыны косьте- 
рип, джемаатнынъ дикъкъатыны ишбу япыгъа чекмеге огъраша. Менъли Ге- 
рай бу таш бинаны къураракъ, ичинде аджайип шадырван (фонтан) ясатты. 
Медресенинъ бакъымыны, тамиратыны яптырмакъ, мудеррисининъ айлыгъ- 
ыны теминлемек ве энъ факъир талебелерге биле окъумакъ имкяныны ярат- 
макъ ичюн онынъ вакъфына Улу-Къул коюнден (Багъчасарай этрафы) бинъ- 
лердже дёнюм топракъ айыргъан эди... Эм вефатындан сонъ Менъли Герай 
«Зынджырлы»нынъ янында дефин этилип, дюрбеси ичинден рухий козюнен 
онынъ алыны-эхвалыны козетмекте — дей Гаспринский. Ама козьлерини ягъ- 
лы перде орьткен асрий несиль онынъ къадри ве къыйметине барамайып, 
медресени аджыныкълы алгъа кетиргендирлер [4]. 

«Зынджырлы медресе»си Русие империясы ичиндеки бутюн медреселер- 
ден энъ зенгинидир. Онынъ келири 10 000 (он бинъ!) рублеге бара. Эгер де 
бу парагъа талебелернинъ кендилеринден масраф этильген параларны къош- 
сакъ — 15 000 (он беш бинъ!) рублеге чыкъа. Яни «Зынджырлы»гъа багълы 
бойле бир буюк пара булунмакъта – дей Гаспринский. Ама языкъ ки, окъув- 
нынъ нетиджелери бу буюк парагъа мусавий дегиль. 15—20 йыллыкъ окъув 
девамында сохталарнынъ пек чокъ вакъты емек азырлыгъы, турмуш теда- 

риклерине кете. Эм де сохталар йылда ялынъыз 4—5 ай окъуйлар. Шунынъ 
ичюн янъы сечильген мудеррис Аджы Абибулла Эфендининъ «Зынджырлы» 
огюнде къойгъан денъишмелери шулардан ибарет эди: 

— Окъув эснасы йылда 9 ай кечириледжек. 

— Дерслер куньде 8 саат девамында оладжакъ. 

— Истекли сохталар ичюн медреседе чешит эснаф унерлери огретиледжек. 

— Медреседе азырлыкъ болюги чалыштырыладжакъ. 

— Бутюн сохталар девамлы суретте мудерриснинъ незарети алтында булу- 
наджакълар. 

— Тыштан олгъан шахслар ичюн медресеге кирмеге ясакъ этиледжек. 

— Эбевейн (ана-бабалар) ве мусафирлер ичюн айры одалар оладжакъ. 

— Мудерристен гъайры, ана тили дерслерини кечирмек ичюн махусус оджа 
чагърыладжакъ. 

— Мудерриске ярдымджы оларакъ репетитор-молла чагьрыладжакъ. 

— Медреседеки тертип ве низамны сакъламакъ ичюн юкъары сыныфларда 
окъугъан сохталар тайин этиледжек ве оларнынъ къолларына махусус низам- 
наме туттурыладжакъ. 

— Окъумалары зайыф ве окъума истеклери олмагъан сохталар медреседен 
кенар этиледжек. 

— Емек пиширмек ичюн махсус ашчы тутулып, емек ашхане ичинде аша- 
ладжакъ. 

— Сохталар бутюн вакъытларыны тек дерслерине багъышлап диний фен- 
лерден гъайры, ана тили ве эсап фенлерини огренеджеклер. Истеклилер базы 
эснаф унерлеринен де огърашаджакълар. 

Он ай девамында бу низамнаме узеринде чалышаракъ, даа бир чокъ янъы 
мадделер кирсетилип медреседеки окъувнынъ, сохталарнынъ ашына-сувуна 
баргъанджа, бутюн инджеликлери акс этильген эди. Яни окъумагъа кирген- 
лернинъ весикъалары ве паспортлары олмалы, Къуранны бильмек (окъув- 
язувны бильмек), йылда 8 ай окъуйджагъына кефалет бермек, ятма-турма 
тертибини бозмамакъ, дёртдуварлар (уджрелер) ичинде гигиена нормала- 
рындан зияде сохта ерлештирильмейджек («Зынджырлы»нынъ ичинде ас- 
лында 60-70 киши яшамакъта эди), йылда 8 ай девамында сохтанынъ окъувы 
иле багълы бутюн масрафларны медресе келиринден тёленеджек (эм ялынъ- 
ыз вакъуф топракъларында берекет зайыф олдугъы вакъытлары, етишмеген 
бир къысым малиени сохталар кендиси темин этеджек), ичкиликте мушахеде 
олунгъан (тутулгъан) сохталар, шу ань медреседен айрыладжакъ, тертип-ни- 
замны бозуджыларгъа къаршы башта къоркъутма арекетлери этиледжек, эгер 
бу ярдым этмесе, карцерге къапатыладжакълар. Эгер бу да учь дефа ярдым 
этмесе, тертип-низамны бозуджылар медреседен айырыладжакъ. Медресе- 
ге кирген сохта энъ аз дёрт йыл окъумалы. Бу муддеттен эввель окъувыны 
ташласа, онъа окъумасы ичюн айрылгъан параны кери къайтармагъа борд- 

жлу оладжакъ. Бутюн сохталар яшына коре, сыныфларгъа болюне. Экинджи 
яхут юкъары сыныфкъа кечмек ичюн имтихандан кечмели. Окъумагъа кир- 
ген сохталарнынъ сойадлары, яшлары, къайдан кельгенлери, не вакъыт ме- 
дресеге киргенлери махусус дефтерге язылып кирсетиле. Медреседеки окъув 
он йыл девамында девам эте. Эр сене июнь айында улемаларнынъ ве муса- 
фирлернинъ огюнде эр сыныф имтихандан кечириле. Имтиханда «пек биль- 
ди», «бильди» къыйметликлерини къазангъанлар дигер сыныфкъа кечириле. 
«Бильмеди» къыйметлигини къазангъанлар, сыныфында къалдырыла. Эки 
сене девамында сыныфында къалгъанлар, учюнджи кересинде вакъуф пара- 
сындан айрыла ве окъувыны кенди одей. Учюнджи йылында да «бильмеди» 
къыйметлигини къазангъанлар, медреседен кенар этиле. Медреседе бойле 
фенлер огретиле: Тюрк-татар ве араб грамматикасы, хуснихат (каллиграфия), 
эсап (арифметика), ахлякъ (наука о нравственности), мантыкъ (Логика. Дерс- 
лернинъ чокъсу эски араб фельсефеджилерининъ Аристотельнинъ фикирле- 
рини анълатмасынен кечириле эди), шиир язма илими (наука о стихосложе- 
нии) ве энъ керекли сыра диний фенлер. Емек меселеси: Сабах ве акъшам 
бутюн сохталаргъа чай ве отьмек бериле, уйлелик эки тюрлю аш: шорба, эт 
ве чешит мейва-емишлер. Базар эртеси ве джума акъшамы куньлери уйлелик 
пиляв икрам этиле. Медресенинъ бутюн одаларынынъ ярыкълатылмасы ве 
ысытылмасы медресе келиринден тёлене [6]. 

Аслында медреседе бедава тасиль алма меселесини Гаспринский «энъ 
къыйметли ве энъ эмиетли шарттыр» деп сая эди. Чюнки юксек тасильден 
ич бир истидатлы баланынъ марум олмасы къатиен ясакъ эди ки, Къырымда 
юзйылларджа бу къаиде бозулмаз ве бозуламазды. 

Аджы Абибулла Эфенди халкъ арасында белли бир шахс олмасы, чешит 
янъылыкъларгъа ве исляхларгъа ачыкъ булунмасы ве кендисининъ илери 
фикирли сайылмасынен Къырымнынъ башкъа улемаларындан айрылып 
тургъаныны къайд этип, Гаспринский ачыкътан-ачыкъ онынъ «Зынджыр- 
лы» мудерриси оларакъ сайлангъанына шахсий дестек эткенини айта [13]. 
«Аджы Абибулла Эфенди Къырымнынъ бильги джиэтинден энъ кучьлю, энъ 
илерилеген молласыдыр» — дей Гаспринский [16]. 

Бу ерде тамам гузель бир фурсат булундыгъы ичюн даа бир «индже» ме- 
селени ачыкъламакъ сырасы булунмакъта. Гаспринскийнинъ Аджы Абибул- 
ла Эфенди Муслюм огълуна «дестеги» дедигимизде, гъает меракълы бир 
архив весикъасы мейдангъа чыкъа. Ве бу весикъадан корюне ки, Гасприн- 
скийнинъ махусус дестеги олмасайды, мудеррислик меселеси насыл чези- 
леджеги белли олмас эди. Олай шу ашагъыдакилерден ибареттир. 1887 се- 
неси Къырым Мусульманларынынъ Диний Идаресинде Таврия Губерниясы 
Идаресининъ шу сенеси январь 3 куню кондерильген №75 номералы тали- 
матнамеси бакъыла. Талиматнамеге экленген Ялта уезди исправнигининъ 
1886 сенеси декабрь 26-да (№ 216) япылгъан соргъу весикъасы булунмакъта 

ки, Дерекой сакини Бекир Усеин огълу хатиб вазифесинде булунгъан Аджы 
Абибулла Эфенди узерине шикяет эйлегени себебинден мейдан алмакъта. 
Яни Бекир Усеин огълу Меккеге аджылыкъкъа кетеджекте, Аджы Абибул- 
лагъа дуа окъумасыны риджа эткен. Ама Аджы Абибулла онынъ риджасы- 
ны ред этип, джами этрафында булунгъан къавеханеге барып, анда карта 
ойнагъан инсанлар арасында булунып карта ойнагъанларнынъ базыларына 
насыл ойнаджагъы акъкъында акъыл огреткен. Эм исправникнинъ тизген 
соргъу весикъасындан ойле анълашыла ки, Аджы Абибулла Эфендининъ дуа 
япмакънынъ ред эткенине джиддий бир себеп олмагъан. Ве аслында диний 
адамнынъ (хатибнинъ) карта оюныны бакъмакъ ве атта оюнджыларгъа оюн 
меселесинде акъыл огретмек, шахсына якъышмагъан бир алдыр. Экинджи 
тарафтан, Аджы Абибулла Эфенди 20 январь 1890 сенесинден башлап хатиб 
вазифесинде булунмадыгъы да ачыкълана [3]. 

Текрарлаймыз, Гаспринскийнинъ шахсий дестеги олмасайды, Аджы Аби- 
булла Эфендининъ 1890 сенеси «Зынджырлы медресеси»не мудеррис сай- 
ланмасы шубели эди. 

Эр алда, янъы мудеррис ве онъа дестекчилернинъ арекетлери нетидже- 
синде «Зынджырлы»нынъ капиталь тамири башлана. Бу тамирге 9.000 (до- 
къуз бинъ!) рублеге якъын пара кереклиги сметасы азырлана. Ве энъ эсасы — 
медреседеки окъувнынъ кейфиети ве сыфатыны юксельтмек ве кенишлетмек 
макъсадынен «Зынджырлы»нынъ кутюпханесине янъы имкянлар яратыла. 
Аджы Абибулла Эфенди къырымтатар зиялылары ве бутюн тюрк-мусульман 
дюньясынынъ айдынларына чокъ гузель бир ибрет ве нумюне косьтеререк, 
«Зынджырлы»нынъ кутюпханесине 1.000 (бинъ!) китап багъышлай. Га- 
спринскийнинъ хаберине коре, шу китаплар арасында гъает къыйметли ве 
сийрек олгъанлары да чокътыр [5]. 

Бу ишнинъ сонъ дередже эмиетли ери шунда ки, «Зынджырлы»даки ку- 
тюпханенинъ фондуны арттырмакъ макъсадынен эр сене керекли китап сатын 
алынмасына медресенинъ пара айырмасы къарарыдыр. Бу иш бутюн мусульман 
дюньясы ичюн чокъ онемли эди. Гаспринский газетасында бу олайларны къай- 
та-къайта текрарлагъандыр. Кендиси де шу арада Аджы Абибулла Эфендининъ 
арекетине къошуларакъ, «Терджиман» редакциясы адындан 25 китап багъыш- 
лап, ким де ким даа медресеге китап багъышласа, оларнынъ адлары мытлакъ 
газетанынъ саифелеринде илян этиледжеги акъкъында хабер бере [16]. 

Гаспринскийнинъ «Зынджырлы» кутюпханесине китап топлама чагъры- 
шына бир чокъ окъуйыджылар сес берип эллеринден кельген ярдымыны бер- 
меге башладылар. Энъ меракълысы Ялта уезди Ай-Василь коюнинъ имамы 
Сулейман эфенди де «Зынджырлы» мудеррисининъ адына чешит сааларгъа 
аит 17 китап кондере [16]. Бу левхадан корюне ки, къырымтатар зиялылары, 
оджасындан башлап молласы ве имамына варынджа, эвлеринде баягъы сал- 
макълы шахсий кутюпханелер топлап тутмагъа чаре булмакъта эдилер. 

ХХ асырнынъ энъ башында «Зынджырлы медресеси»нинъ кутюпхане- 
синде булунгъан китапларнынъ каталогы азырлангъан эди. Биз чокъ сене- 
лер эввель Багъчасарайдаки Хансарай музейинде бу джедвельни огрениркен, 
ялынъыз театроджылыкъ иле багълы бойле китапларнынъ адларыны язып 
алгъан эдик: «Мюсаб истипдат» («Севаплы эзиет»), «Эхэмиет», «Хайдар му- 
аллим Наджи», «Бир хафие аилеси» («Шпион аилеси»), «Этхари» («Къурту- 
лыш»), «Къадын къатили», «Йылдыз шейтаны», «Заваллы чоджукъ», «Таа- 
сюп ве истипдат», «Жонтюрк» («Младотурок»), «Истипдатын сонъ куню», 
«Там мюстебит», «Менфааткярлы меснет» («Менфааткярлы ярдым»), «Тен- 
джере юварланды, къапагъыны булду», «Бир залымын энджамы», «Ферьяд- 
ы-истипдат», «Генч забитлер», «Я гъазий, я шехит», «Изаа ве истихза». 

Тасиль меселесини даа терендже, мундериджат джиэтинден даа кенишче 
ве сыфатлы шекильде дестеклемек ичюн Гаспринский айрыджа чокъ ташы- 
нып-тюшюнильген даа бир адым аткъан эди ки, бу да дюньявий фенлернинъ 
чешит сааларына аит олгъан бильгилерни топлап, оларны тюрлю брошю- 
ралар оларакъ нешир этмек. Юкъарыда къайд эткенимиз киби, бу ишнинъ 
къыскъа вариантыны та 1881 сенеси чыкъармагъа башлагъан кенди варакъ- 
аларында теджрибе эткен эди. 1889 сенесининъ башындан ишбу макъсат- 
кярлы чалышманынъ 40 (къыркъ!) китапчесининъ нешрине тутунды. Табий, 
«Терджиман»нынъ абунеджилерине малий имтиязларле, къалгъанларгъа 1 
кумюш 60 капиктен сатлыкъ оларакъ... 

«Къырает тюркий» (Тюркий эдебитындан нумюнелер), «Медениет ис- 
лямие», «Мухтасар табакъат-уль-арз» (Геология акъкъында умумий малю- 
мат), «Нумюне-и-хутут ве ресим» (Язы ве ресим нумюнелери), «Рисале- 
и-тергъип» (Керекли рисале), «Аруз-и-тюркий» (Тюркий шиир къурумы), 
«Кюре-и-арзын сурет тешкили (Ер куресининъ пейда олмасы), «Насихат-и- 
хюкема аз эсер-и-Лукъман ве Шейх Аттар ве дигеран» (Фельсефий муляаза- 
лар), «Гъараиб-и-адат-ы-акъвам» (Базы къавмларнынъ меракълы адетлери), 
«Хазине-и-ахбар» (Хаберлер хазинеси), «Хариталы джогърафия», «Беден-и- 
инсан» (Ресимли анатомия), «Иран» (Ресимли меджмуа), «Мешхур пайтахт- 
лар» (Петербург, Истанбул, Лондон, Париж, Рим, Вена, Берлин), «Насихат- 
ы-тыббие» (Медицина бильгилери), «Юнан хюкемасы» [Древнегреческие 
ученые] (Юнан алимлери акъкъында малюматлар) ве буларгъа бенъзерлери. 

Булардан гъайры, 1889 сенеси ноябрьден башлап «Терджиман»гъа къош- 
ма оларакъ Гаспринский тарафындан «Илимлер Энциклопедиясы» чыкъары- 
ла. Шунынъ ичюн «Терджиман»нынъ абуне фияты «Энциклопедия» иле дёрт 
кумюш, «Энциклопедия»сыз исе, учь кумюш ола [20]. Эм бунъа да сонъра 
къошма оларакъ «Терджиман»да айрыджа «Фенлер» рубрикасы ачылып ба- 
лалар ичюн махусус чешит фольклор эсерлери, табиат акъкъында бильгилер, 
файдалы тевсиелер берилип башланды [8]. 

Ишбу китапларда берильген бильгилер къырымтатарджа чыкъкъан ич 

бир тюрлю дерслик ве хрестоматияларында олмагъанындан, мектеплер, ме- 
дреселер ве умумен миллетнинъ бильги уфкъуны, илим даиресини къат-къат 
арттыргъандыр. 

О замандаки Русиесининъ ерли халкъларынынъ тасилинен багълы сиясе- 
тине козь ташланылса, Гаспринский япкъан арекетлерининъ къыймети чокъ 
къат даа артмакъта. Юкъарыда анъдыгъымыз киби, мусульман мектеп ве ме- 
дреселеринде фен кечмек къатиен ясакъ эди. Бу меселени айрыджа огренген 
белли дин хадими ве илим адамымыз Арслан Кричинский Акъмесджитте 
къорунгъан архив материалларыны огренерек, 1914 сенесине аит Къырым 
уездлерининъ джемаат окъув юртлары инспекторларынынъ мушавереси 
протоколларыны була бильди. Ишбу «ачувлы» протоколларгъа изаатлар бе- 
ререк, А.Кричинский бойле язмакъта: «Инспекторларнынъ зияде окесини 
чыкъаргъан шейлерден татар мектеплеринде сарф (морфология), эсап (ариф- 
метика), хэндесе (геометрия), тарих ве джогърафия фенлери огренильме- 
сидир. Ама оларны энъ зияде ачувландыргъан шей де татар мектеплеринде 
язылы шекильде эсап фени кечильмеси! Оларнынъ фикри боюнджа, татар 
мектеплеринде бу фен ялынъыз къыскъадан агъзавий шекильде огрениль- 
мели. Ве аслында татар мектеплеринде ич бир тюрлю имтиханлар олмамалы 
ве сыныфтан сыныфкъа кечильмеси ичюн ич бир тюрлю баха къоюлмама- 
лы, ве мектепте белли бир программагъа эсасланып дерс кечирильгени, къач 
сыныф тамамлангъаны хусусында къайд этильмейип, мектепни битирдик- 
тен сонъра, ич бир тюрлю шахадетнаме ве яхут бунъа бенъзер башкъа бир 
весикъа берильмемели!!! Яни девлет инспекторлары татар мектеплеринде 
окъувны тамамен хаос ве дезорганизация ичине батырмакъ, бус-бутюн ин- 
тизамсызлыкъ, къарышыкълыкъ ичине кирсетмек ичюн огъраштылар» [23, 
с. 166—168]. 

Бир тарафтан, зиялыларымыз математиканынъ эмиети ве муимлигини 
анълап керекли дерсликлер чыкъармакъта [7], экинджи тарафтан, къырымта- 
тар тасилини контроль эткен девлет инспекторлары оны ёкъкъа чыкъармагъа 
арекет эткен эдилер. 

Ама энъ эсасы Гаспринский бир шейге бакъмадан кенди оджалыкъ тед- 
жрибесинден келип чыкъкъан истеги ве арекетиле «Ходжа-и-субьян» («Ба- 
лалар оджасы») ве «Муаллимлере аркъадаш» киби дерсликлер азырлап 
чокъ йыллар девамында онларджа дефа нешир этип Русиенинъ энъ узакъ 
кошелерине баргъанджа дагъыткъандыр. Олар башкъа тюркий тиллерге уй- 
гъунлаштырылгъанларындан гъайры, Бухарада Джурабай Нигматбай огълу 
тарафындан фарс тилине де чеврильгендирлер. Бунъа джан юректен къол 
туткъан Гаспринский Бухара мектеби ичюн 100 (юз!) хаттат дефтери багъ- 
ышлап, 1000 (бинъ!) «Элифбе» бедава нешир этеджегине кефалет бермек- 
те [26]. Бу дерсликлер эсасында талебелер язы ве окъуманы 6 (алты!) айда 
сербест огрене эдилер. Ама бильгенимиз киби, башкъа такъдирде талебелер 

буну огренмек ичюн бир къач сенелер огъраша эдилер. Ве Гаспринский ба- 
зыда аселетен мектеплерге барып, «Ходжа-и-субьян»нынъ ярдымыле тале- 
белер язы-сызыны къач айда огренгенлерини тешкере тургъан. Меселя, 1891 
сенеси июнь айында махусус Багьчасарайнынъ «Къайтазан мектеби»не теш- 
риф буюраракъ, талебелернинъ окъувы ве язувларына багълы денеме япып, 
ана-бабаларгъа бу акъкъында хабер эте Be талебелер 6 айда окъума-язманы 
огренгенлерине инанмагъанларны шу мектепке барып эр шейни озь козьле- 
ринен корьмелери истегини бильдире [17]. 

Сёйлегенимиз киби, Гаспринскийнинъ иджат эткен окъутув усулы ялынъ- 
ыз Къырымда къулланылмады. Русиенинъ башкъа регионларындан оджалар 
Багъчасарайгъа келип, шу усулны огренди ве сонъра кенди окъув юртларын- 
да теджрибе эттилер. Меселя, 1891 сенесининъ июль айында Багъчасарайгъа 
Вятка губерниясындаки Агърыз медресесининъ кальфасы Хасянкаев келип, 
махусус оларакъ «усул-и-джедит»ни огренди. Эм бойле шекильде Къы- 
рымдан тыш олгъан онлар ве юзьлернен мусульман мектеплери ве медре- 
селеринде Гаспринскийнинъ «усул-и-джедит» методикасы таркъалгъандыр 
[9]. Тасиль меселелеринен багълы онынъ макъалелери, язылары ве чагъ- 
ырувлары бошуна кетмегени 1897 сенеси Нуха (Азербайджан) шеэринден 
кондерильген бир къыскъа мектюпте чокъ айдын корюнмекте. Онда айнен 
бойле денильмекте: «Мухаррир эфенди/, халкъ тасили меселесинде сизин 
тевсиелеринъиз нухалылар арасында шахсынъызгъа даир энъ якъын досту- 
ны булмакъта. «Терджиман» бизим топлашувларымызда, меджлислеримиз- 
де буюк авесликле, ачкозьлюликле окъулмакъта ве музакере этильмекте. 
«Терджиман»гъа нисбетен халкъымызнынъ юрек сыджагъы чокъ айдын ве 
ачыкъ корюнмекте» [34]. 1898 сенеси март айында с. -Петербургда окъугъан 
Къазан, Къырым, Кавказ, Урал виляети талебелеринден «Терджиман» редак- 
циясына кондерильген телеграммаларында да янъы окъув методикасынынъ 
ярарлыкълары ичюн Гаспринскийге сонъсуз миннетдарлыкълар бильдириле 
[14]. «Усул-и-джедит» атта Русие сынъырларыны кечип, та Аджемистангъа 
(Ирангъа) баргъаны хусусында Тегеранда чыкъкъан «Насры» газетасынынъ 
материалларына эсасланаракъ, нахичеванлы Магомед Таги эфенди хабер 
бермекте. «Терджиман» редакциясына кондерген мектюбинде о, бойле яза: 
«Мухаррир эфенди. Окъув меселесини эйилештирмек ичюн тевсие ве кось- 
теришлеринъиз бошуна кетмеди. «Усул-и-джедит» оджаларгъа дерс бермени 
ве огренджилер тарафындан окъур-язарлыкъны менимсемени о къадар къо- 
лайлаштырды ки, эм талебе ве эм де оджалар сизнен чокъ разы олмалылар. 
«Савт-и-усул» («Сес усулы») дигер мусульманларгъа Къырым ярымадасын- 
дан чыкъып келип, чокътан Аджемистан сынъырларында булунгъан Орду- 
бад ве Нихичевандан кечип, Аджемистаннынъ кендисине киререк, Тебриз ве 
Тегеранда къулланылмакъта» [30]. 

Аслында Гаспринский бу алларгъа да сонъ дередже коньмейип, кенди- 

си янында бир истидатлы яш оджаны азырлап онынъ эсас вазифелерине шу 
ашагъыдакилерни тайин эте: керекли ве истекли виляетлерге барып бир ай 
ичинде янъы усул мектебининъ бутюн инджеликлерини бильдиреджек, ке- 
рекли ярдымларны япаджакъ. Бир ай ичинде эм талебелер, эм ерли оджа ве 
эм де ерли ана-бабалар бу усулнынъ кучюни ве сыфатыны кореджек. Бундан 
сонъ, ерли оджа озь башына къалып бу шекильде дерс кечиреджеги икъти- 
дарыны косьтереджек. Иште, тек бундан сонъ, яш оджа кене Багъчасарайгъа 
къайтаджакъ [10]. Эбет, сонъундан анълашыла ки, ишбу сойады анъылмагъ- 
ан яш ве истидатлы оджа мешхур Бекир Эмекдар олып, бир къач йыллар ке- 
черек Къырымнынъ оджалары онъа сес чокълугъыле «шейх-уль-муаллим» 
(оджаларнынъ оджасы) намыны бердилер. 

Ахыры-сонъу Гаспринский кенди башына четэль сеферлерине чыкъып 
мусульман виляетлеринде «усул-и-джедит» боюнджа нумюневий дерслер 
кечиререк, шу усулны дюньяда даа кениш таркъатмагъа тутуна. 1908 сене- 
си Мысыргъа кете. 1912 сенеси Индияда Бомбей шеэринде «усул-и-джедит» 
мектебини ачып ибрет дерслери бере ве о ерде де «Ходжа-и-субьян»ны янъ- 
ыдан нешир эте [35, с. 34]. 

Бу сонъки малюматны даа тафсилятлыджа ачыкъламакь ичюн 
«Терджиман»нынъ кендисинде басылгъан гъает меракълы бир парчагъа му- 
раджаат этейик. 1912 сенесине аит бу парчада айнен шу ашагъыдакилерни 
корьмектемиз. «Баш мухарриримиз сене башында Хинд сейяхатына китмиш 
иди. Кечен март 2-де Бомбей бельдесинде (шеэринде) тэсис иттиги «усул-и- 
савтие» мектеби хусусында хинд, араб, тюрк ве саире газеталарда малюмат 
корюльмектедир. Муэссисин (эсасчынынъ) кенди языларына мукъаддеме 
оларакъ Истанбулын «Икъдам» («Прогресс») газетасынынъ вердиги хабе- 
ри ве Оренбургын «Вакъыт» газетасындан муляхазасыны (тюшюнджесини) 
арз идеджегиз. 31 мартта чыкъмыш «Икъдам» Мысыр газеталарына исти- 
над идиюр: «Мухаррир-и-мешхуреден олып Багъчасарайда мюнтешир (не- 
шир олунгъан) «Терджиман» газетасынынъ сахиби Исмаил Гаспринский-бек 
Бомбейден авдет итмиштир. Мир мума-илейхин (ады кечкен бекнинъ) Бом- 
бее азиметтен (кетмектен) макъсады усул-и-савтие иле харф-ы-арабиейи те- 
дрисе махсус мектеплер тесисине чалышмакътыр. Насыл ки, Русиеде бу киби 
мектеплер тесис идерек, къыраатын тесхилине (окъуманынъ къолайлыгъы- 
на) ве табакъат-ы-муслимин арасында маарифин нешрине хызмет итмиштир. 
Исмаил-бек Бомбейде лисан-ы-арабий ве тюркийе вакъыф (сахип) бир му- 
аллим оларакъ «хэджа-и-савти» усулуны умумий эхалие талим эйлемиштир. 
Бир муддет кечтиктен сонъра, орада бу усул иле талим-и-къыраат ичюн бир 
мектеп тесисине муваффакъат асыл олмуштыр. Мектебин ресми-кюшады 
(ачылышы) мерасиминде Бомбей къазысы Мехмед-Алихан ве «Ахбар-ы- 
ислям» нам газетанынъ сахиби Гъазы Исмаил Сахиб киби эрбаб-ы-маруф 
(белли эрбап) хазыр булунмышлардыр. Исмаил-бек бу мунасебет иле ирад 

иттиги (сёйледиги) нуткъунда усул-и-мезкюренинъ эмиетини иза эйледи- 
гинде, хазирун (мейданда булунгъанлар) кендисини истихсан эйлемишлер 
(бегенгенлер) ве икътиза иден муавенети (керекли ярдымны) ифа эйлемеги 
(одеджеклерини) ваад итмишлердир. «Бомбей-газет» намындаки инглиздже 
газета диюр ки: «Исмаил-бек Гаспринский вюсатта (кениш оларакъ) хэджа- 
и-савти усулыле тедрисе махсус 5 000 (беш бинъ!!!) къадар мектеп тесисине 
муваффакъ олмуштыр. Бу усул саесинде чоджукълар къыркъ кунь зарфында 
къыраат ве китапта мукътедир (икътидарлы) олунмакътадырлар. Русиеде ве 
эзджумле (джумледен) Сибирья ве Туркистан иле Асияя вюста мютемеккин 
олан (кениш ерлешкен) эхл-и-ислям (ислям эхалиси) бу усулдан пек буюк 
фаиделер корьмишлердир». 29 мартта чыкъмыш «Вакъыт» диюр: «Бундан 
30 сене мукъаддем там къаранлыкъта ятан Русие мусульманларына бакъып 
«хайяле фелях» («къуртулышкъа давет») дие чагъырмыш буюк Исмаил-бек 
дженаплары шимди шу давет иле алтмыш миллионлыкъ Хиндистан мусуль- 
манларына хитап идиюр. Гаспринский Русиеде шамата ве гурюльти итмеди. 
Тюрлю-тюрлю программалар, проектлер нешир итмеди. Маркс ве Лассаль 
назариелерини огретип теджавуза (салдырыма) давет итмеди, бешер, онар 
бинъ кишилик митинглер джем идуп (топлап) нутукълар сёйлемеди. Ан- 
джакъ Багъчасарайын Къайтаз-агъа махаллесиндеки мектебе беш-он бала 
джыйып «усул-и-савтие»нинъ татбикъ ве тесхилини (къолайлыгъыны) кось- 
терди. Биринджи дерс китабыны тертип ве нешир итти. Ана тили, махаллий 
эдебият варлыгъыны яд иттирди. Джемиет-и-хайрие ве теракъкъиюн джеми- 
етлерининъ люзюмини анълатты. Низамнамелерини язып косьтерди. Къыз- 
ларын, валиделерин джахиле къалмасы, муджиб-и-теденни (артта къалма 
себеби) олдугъыны сёйледи. Отуз сенеден бери яздыгъы ве сёйледиги бун- 
лардыр. Шимди йине бунлардыр. Отуз сенеден бери сёзюнден, меслегинден 
къыл къадар айрылыгъы ёкътыр. Олып кечмиш сиясий ве гъайры толкъун- 
лар онынъ гемисини асла чалкъамады, ёлундан чыкъарамады. Бойле кишие 
«меслек кахраманы» демейип, не демели? Русие мусульманларынынъ тарих 
темеддюнинде (медениетте) ве теракъкъият фикриеде аз заманда буюк ме- 
сафе алдыкълары бу адамын тесиратында илери кельдигини достлары иле 
берабер мухалифлери ве душмалары итираф итмемектедир. 

Исмаил-бекин хызмети ялынъыз татарлыкъ ве мусульманлыкъ ичюн де- 
гильдир, бельки Русие ве умумий ватан ичюн шойледже фаиделидир, чюнки 
укюметин 20 миллиондан артыкъ тебаасынынъ джехалет ве таасиптен (фа- 
натизмадан) къуртулып маариф ве темеддюн (медениет) ёлуна аякъ бастыкъ- 
лары ватан ичюн буюк фаиде ве къазанчтыр. Шойле ки, Исмаил-бек не къа- 
дар буюк миллетпервер исе, шу къадар буюк ватанпервердир. Русиели бир 
татарын узакъ мемлекет мусульманлары арасына «усул-и-савтиейи» идхал 
(кирсеткен) ве тесхил-и-тасиль иптидаиейи нешире иджтихад иттиги (баш- 
лангъыч тасильни къолайлаштырып таркъатмагъа чалыштыгъы) не къадар 

хош ве алий бир манзарадыр. Русиее ве русие мусульманларына гузель исим 
къазандыраджакъ Oy ишке биз пек севинемиз ве буюк устазымыз Исмаил- 
бекке самимий къальптен муваффакъиет теменни идериз» [33]. 

Мектеп ве медреселернинъ кучюне кучь къошкъан даа бир юрт - бу акъ- 
шамки окъув юртлары эдилер. Бойле окъув юртларындан бириси Багъча- 
сарайда Сеид Ахмед Эфенди адлы оджанынъ рехберлигинде чалышты. Бу 
оджа Гаспринскийнинъ «усул-и-джедид»ини къулланаракъ, ишлегенлери CE- 
бебинден куньдюз вакъытлары олмагъан буюклер ичюн акъшам курсларыны 
ачып, бир чокъ инсанларны окъур-язар эткени ве эсап (арифметика) эсасла- 
рыны огреткени хусусында хабер бериркен, «хэр бир инсаннынъ окъур-язар 
олмасына ярдым эткен шейлер — азиздир» — дей Гаспринский [23]. 

Окъув ве тасильнинъ зарурлыгъыны, сонъ дередже кереклигини чешит 
тюрлю усулларнен анълаткъан Гаспринский, базыда чокъ кинаели, кулюм- 
семели арекетлерде де булуна эди. Окъув ве тасиль меселелерининъ чезиль- 
меси эснасындан четте къалып юрьген базы Къырым зенгинлерининъ дикъ- 
къатыны джельп этмек макъсадыле гъает меракълы бир тюш корьгенини та- 
рифлей. Санки Къырым зенгинлери буюк бир топланты кечирип Къырымда 
чешит эснаф мектеплерининъ ачылмасыны музакере этелер. Эм де санки эр 
бир бойле мектепке 200 талебе къабул этиледжеги анълашыла [7]. Зенгин- 
лернен багълы неден бойле тюш коре Гаспринский? Чюнки о зенгинлер ки, 
яп-янларында олып кечкен миллий-медений меселелерни ве ихтияджларны 
корьмейип, форса сатмакъ къабилинден бинълернен километро Къырымдан 
тыш олгъан ерлердеки джемаат ишлерине къошулып бинълернен кумюш 
пара масраф эткенлери де белли эди [12]. 

Эбет, миллет ичюн бойле мектеплер, яни белли бир зенаат огреткен 
окъув юртлары ава ве сув киби керек эди. Къырымнынъ ичинде не къадар 
ерли эснаф ве кальфалары (устадан унер огрениджилери) олса да, миллет 
мыкъясында булар бир зерре къадар шейлер эдилер. Шунынъ ичюн бу ме- 
селе сенелер девамында чокъ кескин шекильде тургъандыр. Ве ахыры-со- 
нъу 1902 сенеси Сеид Абдулла Озенбашлынынъ тешеббюсиле биринджи 
дефа оларакъ Багъчасарайда терзи ималат ханеси ачылып талебелер къабул 
олунды [22]. 

Эм тек насихат дегиль. Къырым зенгинлери ичюн ибрет ве орьнек ола- 
ракъ Гаспринский багъчасарайлы Арсланбей Ташыогълунынъ аят Be фаалие- 
тини ачыкълай. Тасильнинъ буюк къыйметини анълаяракъ, Арсланбей Багъ- 
часарай янындаки бутюн бир кой олгъан мулькюни Къырым талебелерининъ 
тасилине васиет эттиктен гъайры, университетлерде окъугъан талебелери- 
мизнинъ окъума масрафларыны одей. Ташыогълу иле берабер Гаспринский 
Кефе уездинден олгъан Абдульмеджит Абдулькъадыр огълунынъ ярдымыны 
да айрыджа къайд эте. Абдульмеджит эфенди 1500 (бир бучукъ бинъ!) дёнюм 
(гектар) топрагъыны джемааткъа васиет эте. Бу топракъ 100.000 (юз бинъ!) 

рубле къыйметинде олып, ондан ярысы ерли медресе ве джамилернинъ их- 
тияджларына бериле [11]. 

«Терджиман»нынъ башлангъыч девринде Гаспринскийнинъ гъает THP- 
некли, исрарлы ве себатлы арекетлери бир къач йыллардан сонъ, чокъ эми- 
етли ве онемли нетиджелер бергенини коремиз. Бу нетиджелерни ялынъыз 
халкъымызнынъ кендиси дегиль де, Русие девлетининъ статистик идареси 
кенди тедкъикъат ве инджелемелеринде косьтергендир. Девлет боюнджа 
эхалининъ окъур-язарлыгъыны (грамотность) огрениркен, Таврия губерни- 
ясы боюнджа бойле ракъамлар мейдангъа чыкъа: «Къадын ве эркек оларакъ 
Таврия губерниясында яшагъан 740 931 эхалиден 90 455 киши окъур-язарлы 
ве буларгъа къошма оларакъ 30 882 талебе булунмакъта. Эпси (эркек ве къа- 
дын) 121 337 киши олып, 100 кишиге 16,3 киши окъур-язарлы булунмакъта» 
[32, с. 40-42]. Эм бу окъур-язарлар ракъамы юксек сайылмакъта эди. Энъ 
меракълысы, Таврия губерниясы боюнджа окъур-язарлыгъынынъ юксеклиги 
къырымтатарларындаки окъур-язарлы кишилернинъ буюк фаизинден (про- 
центинден) келип чыкъкъаны косьтериле. Чюнки къырымтатарларнынъ эм 
эркек, эм де ханымларнынъ аман-аман джумлеси джамилер янындаки мек- 
теплерден кечмекте эдилер. Бойле мектеплернинъ сайысы ашагъы-юкъа- 
ры 1000 (бинъге) бара эди [2]. Айны статистика менбасына эсасланаракъ, 
ашагъыдаки къыясларны япмакъ мумкюндир. Эгер Таврия губерниясында 
100 кишиге 16,3 окъур-язарлы олса, Москва губерниясынынъ уездлеринде 
100 кишиге 15-тен башлап 25 кишигедже, Петербург губерниясында 100 ки- 
шиге 20,4, Саратов уездинде 100 кишиге 12,9, Рязань губерниясынынъ уезд- 
леринде 100 кишиге 6,2 ве 9,9, Курск губерниясынынъ уездлеринде 100 ки- 
шиге 3,4 ве 7,6, Воронеж уездинде 100 кишиге 6,7, Полтава губерниясынынъ 
уездлеринде 100 кишиге 3,1 ве 5,6, Тамбов губерниясынынъ уездлеринде 100 
кишиге 2,7 ве 4,6, Чернигов губерниясында 100 кишиге 2,0 [32, с. 40-42]. 

Текрарлаймыз: статистик идаресининъ кенди хаберине коре, Таврия гу- 
берниясынынъ эхалисинде окъур-язарларнынъ юксек фаизи башкъа мил- 
летлернинъ арасында къырымтатарларнынъ окъур-язарлары чокълугъыле 
сыкъы суретте багълыдыр. 

Даа бир статистик малюматларгъа коре, Таврия губерниясы эхалиге коре 
мектеплер сайысы боюнджа Русиенинъ энъ илери регионы сайылмакъта эди. 
(Иляве: эгер Финляндия ве Остзей (Прибалтика) виляетлери козьге алынма- 
са). Бу ерде, яни Таврия губерниясында 745 кишиге 1 мектеп булунмакъта. 
1897 сенеси 1-нджи январь кунюнде Таврия губерниясында 1703 мектеп 
булунмакъта эди. Эм айрыджа дикъкъат этмели ки, къырымтатар джемиети 
ичинде 388 кишиге 1 мектеп булунмакъта эди [31]. 

Бир тарафтан, «бала буютмек ичюн таш кемирмек керек» ве «джахиль 
къалгъан баланынъ гунахы ана-бабасынынъ усьтюне къалыр» халкъ анълай- 
ышларындан ве дигер тарафтан, «къара асыр» ичинде чырпынгъан халкъны 

кёр динджилик, мутаассипликтен айырып сагълам ёлгъа къоймакъ, илери 
цивилизациялар арасына къошмакъ ичюн джан куйдюрген Гаспринский- 
нинъ чокъманалы, чокътарафлы фааль арекетлери гузель бир нетидже бер- 
генини коремиз. 

Тасильнинъ къыйметини сонъ дередже анълагъан, авропа университети- 
нинъ мезуны Б. Чобан-заде Гаспринскийнинъ васиетлерине эсасланаракъ, 
1920 сенеси Будапешттен Къырымгъа къайткъан сонъ, ачлыкъ олюми муи- 
тинде къальбини ёгъургъан миллетнинъ келеджегини анълатаракъ, къайнакъ 
дуйгъуларыны ферьяд эйледикте: «Китабы усьтюнде толуп къалгъан алимлер, 
мектеп таваны астында джан теслим эткен оджалар, сабагъыны (дерсини) эз- 
берлеген вакъытта, сараруп кеткен татар талебелерини анънаймыз (!) Мектеби 
сёнген халкъ — деген вакъытта да мектеп ичюн ач къалгъан, захмет чеккен, 
мектеп хатри ичюн хэр шейге къатлангъан бир халкъ корьмек тилиймиз!» деп 
Гаспринскийнинъ тасиль меселесиндеки васиетлерини кутькендир [36, с. 8]. 

Аннотация. В статье рассматриваются вопросы внедрения методики 
«Усул-и-джедит» («Новый метод обучения чтению и письму»), разработан- 
ной И. Гаспринским в самом начале 1880 годов, в крымскотатарские началь- 
ные школы. Прослеживается распространение «Усул-и-джедит» в мусуль- 
манских школах Поволжья, Кавказа, Средней Азии, Турции, Ирана, Индии 
и в других регионах. Показывается как реформы в образовательной системе 
начальных школ того времени повлияли на динамику и качество учебного 
процесса. На основе малоизвестных источников отражается личный вклад 
Гаспринского в развитие образовательного процесса в мусульманском мире. 

ских школах, школьные реформы в Крыму в конце XIX и начале ХХ веков. 

Abstract. The article discusses the issue of the new methodology “Usul-i- 
jedit” (“New methods of teaching reading and writing"), developed by 
I. Gasprinsky at the very beginning of 1880 in the Crimean Tatar primary schools. 
It traces the spread of “Usul-i-jedit” in Muslim schools of Volga region, Caucasus, 
Central Asia, Turkey, Iran, India and other regions. It shows how the reforms of 
the educational system of that time influenced to dynamics and quality of the 
education. Based on little-known sources, Gasprinsky's personal contribution to 
the development of the educational process in Muslim countries is reflected. 

